Keuhkoputkentähystys eli bronkoskopia (polikliininen)

|  |  |
| --- | --- |
| Kuvaus: | Potilasohje polikliiniseen keuhkoputkentähystykseen (bronkoskopiaan) tulevalle potilaalle |

**Toimenpiteen tarkoitus**

Keuhkoputkentähystys on toimenpide, jossa tutkitaan keuhkoja ja keuhkoputkia oireen tai röntgenkuvamuutoksen syyn selvittämiseksi.

**Esivalmistelut**

Ennen tutkimusta Sinun on oltava syömättä neljä (4) tuntia ja juomatta kaksi (2) tuntia. Ota tavanomaiset aamulääkkeesi  pienen vesimäärän kanssa tutkimuspäivän aamuna ennen klo 7.00, ja ota hengitettävät lääkkeesi normaaliin tapaan.

Jätä pitkävaikutteinen aamuinsuliini pistämättä. Jätä korut ja arvoesineet kotiin.

**Toimenpiteen kulku**

Kerro diabeteksesta, sydäntaudista, keuhkosairaudesta, lääkeallergiasta ja käyttämistäsi lääkkeistä hoitajalle. Aluksi nenä ja nielu puudutetaan. Sinulle annetaan rentouttavaa lääkettä käteen laitettavaan laskimokanyyliin. Tähystys on kivuton, mutta yskänärsytystä saattaa esiintyä. Toimenpiteessä lääkäri vie ohuen, taipuisan tähystimen keuhkoputkiin suun tai nenän kautta ollessasi makuuasennossa. Tähystin ei haittaa hengitystä. Sormi- ja ihoantureilla seurataan keuhkojen ja sydämen toimintaa. Tutkimuksen aikana kerätään näytteitä keuhkoputkista ja keuhkoista. Toimenpide kestää 10-20 minuuttia.

**Toimenpiteen jälkeen**

Nielupuudutuksen vuoksi Sinun on oltava syömättä ja juomatta kaksi (2) tuntia toimenpiteen jälkeen. Lääkityksestä ja otetuista näytteistä riippuen Sinun on joskus lepäiltävä tämä aika vuoteessa. Saat halutessasi lisäravinnejuomaa ennen lähtöäsi. Yleensä kotiutuminen tapahtuu noin neljän (4) tunnin kuluttua toimenpiteestä.

Sairaalaan tullessasi voit käyttää yleisiä kulkuneuvoja. Kotiin lähtiessäsi saat kyytitodistuksen yhteiskuljetusta varten. Mikäli sait rentouttavan lääkkeen, et saa ajaa autoa tai muuta kulkuneuvoa tutkimuspäivänä. Sairauslomatodistus annetaan tarvittaessa tutkimuspäiväksi.

Mikäli yllä mainittu aika ei sovi tai Sinulla on jotakin kysyttävää tähystykseen liittyen,

voit soittaa arkisin klo 8-14 endoskopiayksikköön, p. 017 173447.